Document ID: 32013R0006

A BIZOTTSÁG 6/2013/EU RENDELETE
(2013. január 8.)
a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi irányelv, az 1592/2002/EK rendelet és a 2004/36/EK irányelv hatályon kívül helyezéséről szóló 216/2008/EK európai parlamenti és tanácsi rendelet módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi irányelv, az 1592/2002/EK rendelet és a 2004/36/EK irányelv hatályon kívül helyezéséről szóló, 2008. február 20-i 216/2008/EK európai parlamenti és tanácsi rendeletre (1) és különösen annak 6. cikke (2) bekezdésére,
mivel:
(1)
A 690/2009/EK bizottsági rendelettel (2) módosított 216/2008/EK rendelet 6. cikkének (1) bekezdése előírja, hogy a termékeknek, alkatrészeknek és berendezéseknek meg kell felelniük a nemzetközi polgári repülésről szóló egyezmény (a továbbiakban: Chicagói Egyezmény) 2008. november 20-án kiadott 16. mellékletének I. és II. kötetében szereplő környezetvédelmi követelményeknek, kivéve a 16. melléklet függelékeit.
(2)
A Chicagói Egyezmény 16. mellékletét a 690/2009/EK rendelet elfogadása óta módosították, ezért a 216/2008/EK rendeletet ennek megfelelően módosítani kell.
(3)
A Chicagói Egyezmény 16. mellékletében szereplő környezetvédelmi követelmények a módosítás következtében kiegészültek a NOx-kibocsátás csökkentésére vonatkozó előírásokkal, amelyek alkalmazására a szerződő államok átmeneti intézkedéseket vezethetnek be.
(4)
Az e rendeletben szereplő rendelkezések az Európai Repülésbiztonsági Ügynökség által a 216/2008/EK rendelet 17. cikke (2) bekezdése b) pontjának és 19. cikke (1) bekezdésének megfelelően kiadott véleményen alapulnak.
(5)
Az e rendeletben előírt intézkedések összhangban vannak a 216/2008/EK rendelet 65. cikkének (1) bekezdése alapján létrehozott bizottság véleményével,
ELFOGADTA EZT A RENDELETET:
1. cikk
A 216/2008/EK rendelet módosítása
A 216/2008/EK rendelet 6. cikke (1) bekezdésének helyébe a következő szöveg lép:
„(1) A termékeknek, alkatrészeknek és berendezéseknek meg kell felelniük a Chicagói Egyezmény 2011. november 17-én kiadott 16. melléklete I. kötetének 10. módosításában és II. kötetének 7. módosításában foglalt környezetvédelmi előírásoknak, a 16. melléklet függelékei kivételével.”
2. cikk
Átmeneti intézkedések
1. A tagállamok 2016. december 31-ig mentességet biztosíthatnak a Chicagói Egyezmény 16. melléklete II. kötetének III. részében szereplő 2. fejezet 2.3.2. szakaszának d) pontjában előírt kibocsátáscsökkentési követelmény alól a következő feltételek mellett:
a)
ilyen mentességet az Ügynökséggel való konzultációt követően lehet biztosítani;
b)
mentesség csak akkor biztosítható, ha a mentesség alá eső hajtóművek gyártásáért felelős szervezetre gyakorolt gazdasági hatás felülírja a környezetvédelmi érdekeket;
c)
az új repülőgépekbe beszerelendő új hajtóművek esetében hajtóműtípusonként legfeljebb 75 hajtómű kapcsán biztosítható mentesség;
d)
a mentességi kérelmek elbírálásakor a tagállamnak a következő tényezőket kell figyelembe vennie:
i.
a mentesség alá eső hajtóművek gyártásáért felelős szervezet indoklása, amely egyebek mellett tartalmazza a műszaki megfontolások, a kedvezőtlen gazdasági hatások, a környezetre gyakorolt hatások, az előre nem látott körülmények és a jogegyenlőséggel kapcsolatos megfontolások ismertetését;
ii.
az érintett hajtóművek tervezett használata, nevezetesen, hogy tartalék hajtóművekről vagy új repülőgépekbe beszerelendő új hajtóművekről van-e szó;
iii.
az érintett új hajtóművek száma;
iv.
az adott típusba tartozó hajtóművekre vonatkozóan jóváhagyott mentességek száma;
e)
mentesség biztosításakor a tagállam legalább a következőket meghatározza:
i.
a hajtómű típusalkalmassági bizonyítványának száma;
ii.
a mentesség alá tartozó hajtóművek maximális száma;
iii.
az érintett hajtóművek tervezett használata és legyártásuk határideje.
2. Az e cikk értelmében biztosított mentesség alá eső hajtóművek gyártásáért felelős szervezetek gondoskodnak a következőkről:
a)
az érintett hajtóműveken található azonosító táblán értelemszerűen feltüntetik az „EXEMPT NEW” vagy „EXEMPT SPARE” megjelölést;
b)
az érintett hajtóművek gyártását minőségbiztosítási rendszer segítségével felügyelik és irányítják;
c)
a mentességet biztosító tagállamot és a hajtómű tervezéséért felelős szervezetet rendszeresen értesítik a mentesség alá eső legyártott hajtóművek számáról, típusáról, sorozatszámáról, a hajtómű használatáról, valamint azon repülőgéptípusról, amelybe az új hajtóműveket beszerelik;
d)
a mentességet biztosító tagállamok a lehető leghamarabb továbbítják az Ügynökséghez az (1) bekezdés d) pontjában és a (2) bekezdés c) pontjában említett adatokat; az Ügynökség ezen adatokból nyilvános hozzáférésű adatbázist hoz létre és tart fenn.
3. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. január 8-án.

Labels: 8
1
20